بقلم: الاعلامي مفيد عباس
يبدو ان حكايتي مع المستمسكات لاتنتهي، وبكل مراجعة لدائرة يُطلب مني مستمسك لايتوقعه حتى ميشيل حايك.
منين اجيبلكم هسه السند مال البيت ؟؟
- خلي يصورولكياها ويدزوه .. واستنسخه؟
- ينفع هيچي شي؟
- اي .. بس بسرعة لان الدوام راح يخلص.
بس امي بالبيت وصغيرة القوم .. خابرت امي
- يمة السند مال البيت موجود؟
- شتسوي بي يمعزّة .. تريد تبيع البيت مال ابوك ؟
- دگولي يا الله يايمة .. دا اراجع دائرة ورادوا السند مال البيت .. بس طلعيه من الكومدي واخذيله صورة.
- ومنيلنا كامرة حتى اخذله صورة قابل اني استوديو الشعب .
- يمة فدوة اروحلچ صيحيلياها لصغيرة القوم الجماعة راح يعزلون.
- ها عمو .. شتريد
- شوفي حبيبة عمو .. اكو ورقة راح تطلعها بيبي اخذيلها صورة ودزيلياها عالواتساب.
- اي عمو .. بس بيش اخذها الصورة
- احترگ عمو .. غير بالتلفون
- تلفون بيبي طابوگة
- لچ فدوة اروحلچ شوفي اي تلفون لاخ
- عندي مالتي .. بس مابي واتساب
- لعد شبي ؟
- بي بس بوتم (تطبيق اسمه Botim)
- ولچ قابل انت گاعدة بقطر حتى عندچ بس بوتم .. امري لالله .. خلي انزله بتلفوني بين ما تاخذين الصورة.
نزلت بوتم من الاب ستور .. واتصلت .. ها ؟؟
- اي اي لحظة
- ولچ فار دمي .. هي صورة
- دزيتها عمو .. شوفها
- ولچ هاي عقد الزواج مال بيبي وجدو
- واني شمدريني غير بيبي انطتنياها
- اي عمو حقچ .. ديالله گوليلها خلي تطلع السند مال البيت
- راحت للمطبخ تگول الجدر راح يحترگ
- لا عمو مو الجدر راح يحترگ .. عمچ راح يحترگ
- اجتي عمو .. بيبي بيبي يگول عمو هذا عقد الزواج مالتچ .. هو يريد السند .
(خلي ينتظر شدعوة هيچي .. سبحان الميغلط)
- هسه عمو هسه ..
وبعد دقيقتين .. يالله عمو دزيته شوفه
فتحت الصورة .. اويلي عليك يابة .. طلع الضمان مال الثلاجة!!
- انطيني بيبي
- هاي يمة بسرعة ترة الجدر على النار .
- يمة الله يخليچ انطيها السند مال البيت .
- واني شمدريني شلون شكله السند مال البيت ؟
نسيت اني امي متعرف تقرا وتكتب .. انطينياها لهاي المگموعة .. شوفي عمو .. اكو بالورقة فوگ مكتوب مديرية التسجيل العقاري .
- هسه اشوفه
- ها عمو
- اي هاي .. وبيها النسر الجمهوري .. ووزارة العدل .
- اي عفية
- هسه اخذلها الصورة ..
- يالله راح ابقى وياج عالخط
- عمو .. اشو التلفون يگول المساحة ممتلئة .. وميقبل ياخذ صورة .. شنو يعني
- يعني امسحي من الصور مال تلفونچ واخذيها
- شنو امسح الصور .. كلها مال عيد ميلادي
- اجيبلچ كيكة اليوم من ابو عفيف.
- گول والله .
(طبعا الدائرة بالوزيرية صايرة .. الوزيرية كلها سمعتني وشافت الدخان اليطلع من اذاني وعبالهم الكهرباء احترگت )
- والله عمو .. والله اجيبلچ
اخيرا دزتها .. استنسختها .. رحت للدائرة لگيت بس الشرطي .. تعال باچر ..
وكلكم عيوني